Det var ikke lige det, vi havde håbet på, men det er åbenbart vilkårene, lyder det fra direktør for Søgaards Bryghus.

Da statsminister Mette Frederiksen mandag aften tonede frem på direkte tv og fortalte om en bekymrende stigende coronasmittekurve, fulgte direktør for Søgaards Bryghus, Lasse Baun, med i Aalborg. For ham som restauratør får det nemlig stor betydning, når regeringen igen ser sig nødsaget til igen at karakterisere corona som en samfundskritisk sygdom og følgelig er klar til at indføre  restriktioner for at få det stigende smittetal bragt ned. Udmeldingen fra statsministeren lød mandag, at der igen indføres krav om coronapas for gæsterne på restauranter, ligesom man også skal kunne fremvise coronapas på blandt andet natklubber og plejehjem og sygehuse. - Det var var ikke det, vi havde håbet på at høre, at vi skal til at agere kontrolorgan igen, når vi nu endelig har fået lov at åbne, siger Lasse Baun. Indgange til tjekkes Han tilføjer, at det helt konkret vil betyde, at han nu skal finde en eller to medarbejdere, der hver dag hele tiden skal tjekke gæsterne ved indgangene for, om de har coronapasset i orden. - Det er åbenbart vilkårene, lyder det fra direktøren. Lasse Baun frygter, at kravet om coronapas vil kunne betyde en nedgang i omsætningen, men håber på, at kunderne fortsat vil komme ud og spise - og i samme gode tone som sidst, det var et krav at kunne fremvise coronapas for at gå på restaurant. - Vi havde kun positive oplevelser sidst, det var som om, alle var indforstået med, at det var vilkårene, og det, håber jeg også, bliver det samme denne gang, siger Lasse Baun. Det er endnu uvist, hvornår coronapasset bliver genindført, da det skal falde på plads i Folketinget. Det ventes at ske i den nærmeste fremtid. Vigtigt at undgå nedlukning HORESTA, der er brancheorganisation for hotel-, restaurant- og turisterhvervet, tager til efterretning, at regeringen nu lægger op til genindførelse af krav om coronapas i dele af turisme- og oplevelseserhvervet. - Det vigtigste for os er, at vi slipper for flere nedlukninger. Det vil være en katastrofe for et erhverv, der i lang tid fremover skal betale af på gælden fra tidligere nedlukninger. Samtidig forventer vi, at tiltaget kan skabe tryghed omkring afviklingen af julens mange arrangementer, siger Kristian Nørgaard, der er politisk direktør i HORESTA. HORESTA: Vi er frustrerede Han opfordrer til, at regeringen og myndighederne parallelt med genindførelsen af coronapasset kigger i andre retninger for at få flere danskere til at lade sig vaccinere eller teste. - Vi er frustrerede over, at vi igen er blandt de få brancher, som bruges til at motivere til test og vaccination. Der må og skal også sættes ind på andre fronter for at bringe smitten ned, siger Kristian Nørgaard. Som følge af det pres, der nu lægges på turisme- og oplevelseserhvervet på grund af flere smittede, ønsker HORESTA desuden genaktivering af den tidligere ordning med udbetaling af sygedagpenge fra medarbejdernes første fraværsdagdag for medarbejdere, der er ramt af corona. Uanset om fraværet skyldes karantæne, sygdom eller børns sygdom.